七月附米舟之浙中作
作者：陳造
朝代：宋

paragraphs: 白蟲散如蛆，黑蟲聚如蟻。
循緣仍咂齧，欲寐復九起。
吾舟玉爲粒，生此果何理。
神奇作臭腐，秋暑况如燬。
人生託洪爐，一飽蓋分爾。
臨流念彫年，胡迺置身此。
笑口忽唶惋，曼膚或瘡痏。
隄防費應俗，情僞良不美。
短籬護松菊，吾歸殊可喜。
錐刀詫朋儕，嗟爾商販子。